ત્રણ વર્ષ માટે મુંબઈમાં“વીસમી સદી”માં કામ કર્યા પછી, અમદાવાદની સામાજીક જીવનની આગળ પડતી બે વ્યક્તિઓ, ડો. હરિપ્રસાદ દેસાઈ અને શ્રી હીરાલાલ પારેખે ૧૯૧૯ માં રવિશંકરભાઈને અમદાવાદ બોલાવી, અને એમની પ્રતિભા નિખારવા મંચ ઉપસ્થિત કરાવ્યા. એમણે એમને શહેરની સાહિત્યસભા અને વર્નાક્યુલર સોસાયટી જેવી સંસ્થાઓમાં જવાબદારીવાળા સ્થાનો અપાવી, એમની કળા અને સાહિત્ય માટે અવસર પૂરા પાડ્યા. ૧૯૨૦ માં ગુજરાત સાહિત્ય પરિષદના છઠ્ઠા અધિવેશનના કલા પ્રદર્શનના આયોજનનું કામ એમને સોંપાયું, જે એમણે સફળતાપૂર્વક પાર પાડ્યું. હકીકતમાં આ પ્રદર્શન માત્ર કળાનું જ ન હતું, એમાં સાહિત્ય અને અન્ય અનેક ક્ષેત્રને આવરી લેવામાં આવ્યા હતા.